**Jacob Micflikier** (s. 11. heinäkuuta 1984 Winnipeg, Manitoba, Kanada) on kanadalainen jääkiekkoilija, joka on tällä hetkellä vapaa agentti.

Ura
---

### Seuraura

#### Junioriura ja yliopistovuodet

Micflikier pelasi vuodet 2001–2003 USHL-junioriliigaa Sioux Falls Stampeden paidassa. Jälkimmäisellä kaudellaan 2002–2003 hän oli joukkueen paras pistemies ja maalintekijä tehoilla 31+36=67. Micflikier jakoi liigan maalipörssin kolmannen sijan Lincoln Starsissa ja Topeka Scarecrowsissa pelanneen Luke Ericksonin kanssa ja pistepörssin viidennen sijan Des Moines Buccaneersin Tomáš Jaškon kanssa. Vuodet 2003–2007 hän kävi New Hampshiren yliopistoa. Kaudella 2004–2005 Micflikier oli tehoilla 20+24=44 joukkueensa kolmanneksi paras pistemies ja maalintekijä. Hän sijoittui Hockey Eastin maalipörssissä neljänneksi ja pistepörssissä kuudenneksi.

Kaudella 2005–2006 Micflikier voitti UNH:n sisäisen pistepörssin ja jakoi sisäisen syöttöpörssin voiton Daniel Winnikin kanssa tehoilla 16+26=42. Hän sijoittui Hockey Eastin maalipörssissä neljänneksi. Micflikier valittiin kauden päätteeksi sarjan turnauksen tähdistökentälliseen ja palkittiin UNH:n arvokkaimpana pelaaja sekä parhaana hyökkäävänä pelaajana Guy Smith Awardilla. Kaudella 2006–2007 hän nousi joukkueensa varakapteeniksi ja oli UNH:n paras syöttäjä Matt Fornateron kanssa sekä kolmanneksi paras pistemies. Micflikier palkittiin yliopistouransa aikana kolmesti UNH:n fanien suosikkipelaajana Ted Karmeris Fan Favorite Awardilla.

#### Ammattilaisura

Viimeisen yliopistokautensa 2006–2007 jälkeen, maaliskuussa 2007 NHL-varaamaton Micflikier siirtyi amatööritry-out -sopimuksella AHL-joukkue Springfield Falconsin vahvuuteen. Heinäkuussa hän teki vuoden mittaisen sopimuksen NHL-joukkue Edmonton Oilersin kanssa. Micflikier pelasi kauden 2007–2008 Falconsin ja ECHL-joukkue Stockton Thunderin välillä ja oli jälkimmäisen joukkueen paras pistemies ja syöttäjä kevään 2008 pudotuspeleissä tehoilla 4+9=13. Kaudella 2008–2009 hän jatkoi uraansa vuoden mittaisella sopimuksella AHL-joukkue Rochester Americansissa. Micflikier pelasi osan kaudestaan myös ECHL-joukkue Florida Everbladesissa. Hänet valittiin marraskuussa 2008 kerran liigan viikon pelaajaksi.

Syyskuussa 2009 Micflikier teki vapaana agenttina sopimuksen AHL-joukkue Albany River Ratsin kanssa. Hän oli kaudella 2009–2010 tehoilla 18+22=40 joukkueen toiseksi paras maalintekijä ja jakoi sisäisen pistepörssin kolmannen sijan Jamie McBainin kanssa. Micflikier pelasi kauden aikana myös 16 ECHL-ottelua Everbladesissa tehden kaksi pistettä per peli -tahdilla 32 tehopistettä. Hän pelasi kauden aikana myös ECHL:n tähdistöottelussa. Kaudella 2010–2011 Micflikier jatkoi River Ratsin NHL-joukkue Carolina Hurricanesin farmijoukkueena korvanneessa Charlotte Checkersissa. Hän oli joukkueen toiseksi paras maalintekijä ja kolmanneksi paras pistemies tehoilla 29+32=61. Micflikier voitti myös Checkersin sisäisen tehotilaston lukemalla +15.

Heinäkuussa 2011 Micflikier teki vuoden mittaisen sopimuksen NHL-joukkue Washington Capitalsin kanssa. Hän pelasi kauden 2011–2012 kuitenkin kokonaan farmijoukkue Hershey Bearsissa, jonka kolmanneksi paras maalintekijä ja neljänneksi paras pistemies Micflikier oli tehoilla 21+35=56. Kaudella 2012–2013 Micflikier jatkoi uraansa Sveitsin National League A:n EHC Bielissä, jonka paras pistemies hän oli tehoilla 21+29=50. Micflikier sijoittui koko NLA:n pistepörssissä neljänneksi. Kaudeksi 2013–2014 hän siirtyi vuoden mittaisella sopimuksella KHL:n valkovenäläisjoukkue Dinamo Minskiin. Kuitenkin jo 11 pelaamansa ottelun jälkeen lokakuussa 2013 joukkue antoi Micflikierille lähtöpassit pelillisistä syistä. Hän palasi päivää myöhemmin Sveitsiin ja siirtyi kaksivuotisella sopimuksella HC Luganon riveihin. Hän oli joukkueen toiseksi paras maalintekijä ja kolmanneksi paras pistemies tehoilla 16+11=27. Micflikier ei jatkanut joukkueessa kuitenkaan enää toista sopimuskauttaan.

Kaudeksi 2014–2015 Micflikier siirtyi vuoden mittaisella sopimuksella Ruotsin SHL-liigan Linköpings HC:hen. Hän oli tehoilla 24+23=47 joukkueen toiseksi paras maalintekijä Broc Littlen jälkeen sekä toiseksi paras pistemies hänen kanssaan. He jakoivat koko SHL:n pistepörssin kolmannen sijan. Liigan maalipörssissä Micflikier sijoittui toiseksi Örebro HK:n Martin Johanssonin kanssa. Kevään 2015 pudotuspeleissä hän jakoi viidellä osumallaan Linköpingin sisäisen maalipörssin voiton Littlen ja Nichlas Hardtin kanssa.

Micflikier siirtyi kaudeksi 2015–2016 kaksivuotisella sopimuksella Luleå HF:ään. Hän voitti joukkueen sisäisen piste- ja maalipörssin tehoilla 19+14=33. Micflikier jakoi SHL:n maalipörssin kuudennen sijan neljän muun pelaajan kanssa. Mestarien liigassa hän oli Luulajan paras pistemies ja maalintekijä tehoilla 6+4=10. Micflikier ei jatkanut joukkueessa enää toista sopimuskauttaan, vaan palasi kaudeksi 2016–2017 kaksivuotisella sopimuksella NLA-joukkue EHC Bieliin.

### Maajoukkueura

Micflikier edusti Kanadaa Spengler Cupissa vuosina 2012 ja 2013, joista ensimmäinen turnaus päättyi joukkueen voittoon. Jälkimmäisessä turnauksessa hän oli kolmella osumallaan Kanadan paras maalintekijä Byron Ritchien kanssa.

Muuta
-----

Micflikier on juutalainen. Hänen pikkuveljensä Benji on pelannut myös jääkiekkoa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2001–2002 | Sioux Falls Stampede | USHL | 61 | 24 | 20 | 44 | 30 | 3 | 0 | 0 | 0 | 6 |
| 2002–2003 | Sioux Falls Stampede | USHL | 59 | 31 | 36 | 67 | 26 | – | – | – | – | – |
| 2003–2004 | Univ. of New Hampshire | NCAA | 39 | 11 | 15 | 26 | 24 | – | – | – | – | – |
| 2004–2005 | Univ. of New Hampshire | NCAA | 42 | 20 | 24 | 44 | 44 | – | – | – | – | – |
| 2005–2006 | Univ. of New Hampshire | NCAA | 37 | 16 | 26 | 42 | 52 | – | – | – | – | – |
| 2006–2007 | Univ. of New Hampshire | NCAA | 35 | 11 | 27 | 38 | 37 | – | – | – | – | – |
|  | Springfield Falcons | AHL | 9 | 3 | 1 | 4 | 4 | – | – | – | – | – |
| 2007–2008 | Stockton Thunder | ECHL | 29 | 10 | 27 | 37 | 29 | 6 | 4 | 9 | 13 | 10 |
|  | Springfield Falcons | AHL | 8 | 1 | 4 | 5 | 0 | – | – | – | – | – |
| 2008–2009 | Florida Everblades | ECHL | 8 | 9 | 12 | 21 | 13 | 6 | 2 | 2 | 4 | 8 |
|  | Rochester Americans | AHL | 39 | 4 | 12 | 16 | 12 | – | – | – | – | – |
| 2009–2010 | Florida Everblades | ECHL | 16 | 9 | 23 | 32 | 15 | – | – | – | – | – |
|  | Albany River Rats | AHL | 59 | 18 | 22 | 40 | 30 | 7 | 1 | 1 | 2 | 2 |
| 2010–2011 | Charlotte Checkers | AHL | 78 | 29 | 32 | 61 | 80 | 14 | 0 | 3 | 3 | 6 |
| 2011–2012 | Hershey Bears | AHL | 57 | 21 | 35 | 56 | 58 | 5 | 0 | 1 | 1 | 2 |
| 2012–2013 | EHC Biel | NLA | 48 | 21 | 29 | 50 | 26 | 4 | 0 | 1 | 1 | 0 |
| 2013–2014 | Dinamo Minsk | KHL | 11 | 3 | 0 | 3 | 8 | – | – | – | – | – |
|  | HC Lugano | NLA | 35 | 16 | 11 | 27 | 45 | 2 | 0 | 1 | 1 | 10 |
| 2014–2015 | Linköpings HC | SHL | 54 | 24 | 23 | 47 | 26 | 11 | 5 | 2 | 7 | 10 |
| 2015–2016 | Luleå HF | SHL | 52 | 19 | 14 | 33 | 34 | 10 | 2 | 6 | 8 | 6 |
| 2016–2017 | EHC Biel | NLA | 41 | 12 | 17 | 29 | 18 | 4 | 1 | 1 | 2 | 4 |
| 2017–2018 | EHC Biel | NLA | 41 | 15 | 17 | 32 | 16 | 8 | 5 | 1 | 6 | 4 |
| 2018–2019 | Fribourg-Gottéron | NLA | 27 | 9 | 6 | 15 | 16 | – | – | – | – | – |
| 2019–2020 | Växjö Lakers HC | SHL | 18 | 5 | 4 | 9 | 4 | – | – | – | – | – |
| 6 kautta | yhteensä | AHL | 250 | 76 | 106 | 182 | 184 | 26 | 1 | 5 | 6 | 10 |
| 5 kautta | yhteensä | NLA | 192 | 73 | 80 | 153 | 121 | 18 | 6 | 4 | 10 | 18 |
| 3 kautta | yhteensä | SHL | 124 | 48 | 41 | 89 | 64 | 21 | 7 | 8 | 15 | 16 |
| 1 kausi | yhteensä | KHL | 11 | 3 | 0 | 3 | 8 | – | – | – | – | – |

Lähteet
-------

* Jacob Micflikier The Internet Hockey Databasessa (englanniksi)
* Jacob Micflikier *Elite Prospects*. Everysport Media Group AB.  (englanniksi)

### Viitteet

1. ↑  Jacob Micflikier at eliteprospects.com *www.eliteprospects.com*. Viitattu 21.4.2022. (englanniksi)
2. 1 2 3 4 5  Jacob Micflikier The Internet Hockey Databasessa (englanniksi)
3. 1 2 3 4 5 6 7 8  Jacob Micflikier *Elite Prospects*. Everysport Media Group AB.  (englanniksi)
4. ↑  Micflikier, Winnik named MVP at Wildcat hockey banquet  22.4.2006. UNHWildcats.com. Viitattu 9.2.2015. (englanniksi)
5. ↑  Falcons sign Jacob Micflikier to ATO  28.3.2007. OurSports Central. Viitattu 9.2.2015. (englanniksi)
6. ↑  Jacob Micflikier And Ben Simon Sign American Hockey League Contracts  25.7.2007. OurSports Central. Viitattu 9.2.2015. (englanniksi)
7. ↑  Rats Annouce Signing of Olson, Herauf, Micflikier, Paiement  10.9.2009. The Infestation. Viitattu 9.2.2015. (englanniksi)
8. ↑  Capitals Sign Forward Jacob Micflikier  14.7.2011. ARLINGTON, Va.:  Washington Capitals. Viitattu 9.2.2015. (englanniksi)
9. ↑  ХК «ДИНАМО-МИНСК» ДОСТИГ ДОГОВОРЕННОСТИ С ДЖЕЙКОБОМ МИКФЛИКЕРОМ  5.6.2013. ARLINGTON, Va.:  хоккейный клуб «Динамо-Минск». Viitattu 9.2.2015. (venäjäksi)
10. ↑  KHL-seura nappasi Sveitsin liigan pistehain  5.6.2013. SuomiKiekko. Viitattu 15.4.2016.
11. ↑  KHL-seura antoi kanukkihyökkääjälleen lähtöpassit  10.10.2013. SuomiKiekko. Viitattu 15.4.2016.
12. ↑  KHL:stä potkut saanut kanadalaishyökkääjä löysi heti uuden seuran  11.10.2013. SuomiKiekko. Viitattu 15.4.2016.
13. ↑  Pettersson, Robert: Han ersätter Arlbrandt i Linköping  25.7.2014. Hockeysverige.se:  NewsMe. Viitattu 9.2.2015. (ruotsiksi)
14. ↑  Pettersson, Gustaf: LHC signar Jacob Micflikier  25.7.2014. Linköpings Hockey Club.  Arkistoitu 23.4.2016. Viitattu 9.2.2015. (ruotsiksi)
15. ↑  Pettersson, Robert: Luleås tunga mål- och poängvärvning  11.5.2015. Hockeysverige.se:  NewsMe. Viitattu 16.8.2015. (ruotsiksi)
16. ↑  Jacob Micflikier für 2 Jahre zum EHC Biel  15.4.2016. EHC Biel Sport AG. Viitattu 15.4.2016. (saksaksi)